**ชื่อเรื่อง** การศึกษาความต้องการที่แท้จริงของการเข้าร่วมกิจกรรมจิตอาสาของนักศึกษาสาขาวิชาเทคโนโลยีพืชผักแบบบูรณาการ มหาวิทยาลัยราชภัฏกาญจนบุรี

**ชื่อผู้วิจัย** นันทวัน หัตถมาศ

**ปีที่ทำวิจัย** 2557

**บทคัดย่อ**

การศึกษาปัจจัย และความต้องการที่แท้จริงของนักศึกษาในสาขาวิชาเทคโนโลยีพืชผักแบบบูรณาการที่เข้าร่วมกิจกรรมจิตอาสาของสาขาวิชาเทคโนโลยีพืชผักแบบบูรณาการอย่างสม่ำเสมอ ซึ่งเป็นกิจกรรมที่นักศึกษาส่วนใหญ่หลีกเลี่ยง เพราะต้องทำงานหนักหรือทำงานกลางแดด โดยศึกษาและเปรียบเทียบกับนักศึกษาภายนอกสาขาวิชาเทคโนโลยีพืชผักแบบบูรณาการ

จากผลการวิจัยพบว่า นักศึกษาภายในสาขาวิชาและภายนอกสาขาวิชามีปัจจัยหลักที่เข้าร่วมกิจกรรมจิตอาสาแบบเดียวกัน คือ ลักษณะการประกอบอาชีพของครอบครัว ลักษณะการอบรมสั่งสอน และความสมบูรณ์ด้านกายภาพและจิตใจของนักศึกษา ตามลำดับ โดยนักศึกษาที่ครอบครัวประกอบอาชีพเกษตรกรรมหรือรับจ้างมีอัตราการหลีกเลี่ยงกิจกรรมจิตอาสาที่ต้องทำงานหนัก กลางแดดน้อยที่สุด รองลงมาคือ การอบรมสั่งสอนที่มีความยืดหยุ่น แต่ยึดหลักความถูกต้องเป็นปัจจัยสนับสนุนที่สำคัญ และปัจจัยสุดท้ายคือ ความสมบูรณ์ทั้งกายและใจ ปรับตัวเข้ากับผู้อื่นได้ง่ายของนักศึกษา เมื่อพิจารณาความต้องการที่แท้จริงที่เป็นผลจากการเข้าร่วมกิจกรรมจิตอาสาของนักศึกษาสาขาวิชาเทคโนโลยีพืชผักแบบบูรณาการ พบว่านักศึกษาเข้าร่วมกิจกรรมเนื่องจากความรู้สึกของการเป็นเจ้าของที่ต้องการให้สังคมของตนเองเกิดการพัฒนา รองลงมาคือ ความสัมพันธ์ระหว่างบุคคล และสุดท้ายคือ รูปแบบของกิจกรรมที่มีความหลากหลาย ไม่ซ้ำซาก โดยเฉพาะกิจกรรมที่ทำให้มีโอกาสได้ท่องเที่ยว จะเป็นกิจกรรมที่นักศึกษามีความต้องการมากที่สุด แต่กิจกรรมที่เกี่ยวข้องกับพิธีกรรมทางศาสนาเป็นกิจกรรมที่นักศึกษาต้องการเข้าร่วมน้อยที่สุด